Militêre basis dae sonder krag(Argieffoto: Severin D./Unsplash) Die Thaba Tshwane- militêre basis in Valhalla, Centurion, moes nes talle inwoners in die omgewing, reeds vyf dae lank sonder enige elektrisiteit klaarkom. “Soldate wat by hierdie basis geplaas is, is tans reg oor die land ontplooi terwyl hul gesinne tuis in die koue en donker gestrand gelaat is,” het Cilliers Brink, die DA se woordvoerder oor samewerkende regering en tradisionele sake, Woensdag in ŉ verklaring gesê. Volgens Brink word meer as ŉ duisend mense tans deur die kragonderbreking geraak. Die DA wil nou weet watter staatsentiteit die probleem gaan oplos. “Alhoewel die verwaarlosing van fasiliteite en infrastruktuur by Thaba Tshwane niks nuuts is nie, is dit onduidelik of hierdie vyf dae lange kragonderbreking die verantwoordelikheid van die Stad Tshwane of die departement van openbare werke is,” verduidelik hy. Luidens die verklaring voorsien die Stad Tshwane elektrisiteit aan die Thaba Tshwane-kragstasie. Die departement is egter verantwoordelik vir die instandhouding van die kragnetwerk. Maroela Media het intussen verskeie klagtes oor dié kragonderbrekings vanaf inwoners van Valhalla ontvang. Dié inwoners is letterlik in die duister gelaat, aangesien daar nog geen rede vir die kragonderbreking verskaf of aanduiding gegee is oor wanneer hulle weer elektrisiteit gaan hê nie. Dit lei tot groot frustrasie onder inwoners wat te midde van die algehele landwye afsondering noodgedwonge van die huis af moet werk. Volgens Brink sou die DA vandag ŉ skrywe aan die minister van verdediging, die minister van openbare werke en die Stad Tshwane se provinsiale administrateur rig, waarin versoek word dat die elektrisiteit by Thaba Tshwane herstel word.